अपनी अदालतों के जरिए हल करेंगे महिलाओं की समस्याएं
Updated Mon, 24 Sep 2012 12:00 PM IST
नई टिहरी। नरेंद्रनगर प्रखंड के खाडी में महिला समाख्या की अपनी अदालत कार्यशाला आयोजित की गई। जिसमें घरेलू हिंसा, महिला उत्पीड़न, साक्षरता, सरकारी योजनाओं की जानकारी दी गई। वक्ताओं ने कहा कि महिला हिंसा से निपटने के लिए कानून में कई प्रावधान किए गए हैं। बावजूद इसके जानकारी का अभाव और सामाजिक बंधनों के कारण महिलाएं इन कानूनाें का लाभ नहीं ले पा रही है।
अपनी अदालत कार्यशाला में बताया गया कि महिला समाख्या जल्द ही महिलाओं की समस्याओं को स्थानीय स्तर पर निपटाने के लिए प्रत्येक क्षेत्र के दो-दो गांवों में अपनी अदालत का गठन करेगी। जिसमें निश्चित तिथि पर मारपीट, घरेलू हिंसा, उत्पीड़न आदि समस्याओं को आपसी सुलह समझौते के आधार पर निस्तारण किया जाएगा। महिला समाख्या की जूनियर रिसोर्स पर्सन कुशला नेगी ने बताया कि ग्रामीण क्षेत्र की महिलाओं को कानून की जानकारी न होने और सामाजिक बंधनों के कारण वह उत्पीड़न सहती रहती हैं। जिसको देखते हुए अब गांव स्तर पर अपनी अदालतों का आयोजन किया जाएगा। जिसमें महिलाओं को कानूनी जानकारी भी दी जाएगी। सहयोगिनियों ममता मंद्रवाल और संगीता भट्ट ने कोर्ट-कचहरी के चक्कर लगाने की परेशानियों को देखते हुए कई महिलाएं अपनी बात नहीं रख पाती थी। उनके सामने आर्थिक संकट भी रहता है। कार्यशाला में कोटी, चिड़याली, रौंदेली, कुमाल्डी, रामपुर, कफोलगांव, खाड़ी, सेरा, अदवाणी, आमसेरा,पाली, विडोन आदि गांव की दर्जनों महिलाओं ने प्रतिभाग किया।
Write a Comment | View Comments